Професия мама




До мъжа, чиято жена „по цял ден си стои вкъщи с детето“, а не работи от сутрин до вечер като него.

Когато ми завиждаш, моля те, имай предвид следното:

1. Докато си на работа, не трябва да следиш непрекъснато колегата си, за да не напъха в устата си кламер, да не пълзи по масата и да не рисува по тапетите.

2. Спокоен си, че колегата ти ще обядва, без да се налага да бършеш след него разлятата супа по пода. И не вярвам, че ще се опита да ти направи ПФФФ в лицето с пълната уста.

3. Ако решите заедно да излезете в обедната си почивка, то колегата ти ще се облече сам и няма да се налага да напъхваш неспирно мърдащите му пръсти в ръкавиците, непослушните му крака в ботушите, а въртящата се наляво-надясно глава – в шапката.

4. Ако излезете на улицата, едва ли колегата ти ще се пльосне в първата локва, защото нещо си го засегнал. Не вярвам и да се наложи да му переш дрехите след това.

5. Ако по стечение на обстоятелствата си отишъл до магазина с колегата си, той със сигурност няма да те врънка да му купиш всяко нещо, което се изпречи пред очите му, обещавайки, че ще си яде кашата и ще слуша. И няма да ти се наложи да измисляш 1 милион довода, за да избегнеш поредното купуване на безполезна играчка.

6. Ако колегата ти се умори, няма да е нужно да го носиш на ръце обратно до офиса, докато той хленчи и размахва ръце и крака във всички посоки.

7. На работа не ти се налага непрекъснато да правиш на колегата си забележки: “ Не си бъркай в носа!“, “ Не си трий ръцете в сакото!“, “ Не си смучи палеца!“. А дори и да прави всички тези неща, той си има майка, нека тя да се черви заради него!

8. Едва ли колегите ти плачат често и без видима причина. Дори да е така, не си длъжен да ги успокояваш.

9. В офиса не съществува явлението “ следобеден сън“. А ако го имаше, то ти сам би подремвал, вместо да приспиваш колегата си, люлеейки го на ръце, докато не се унесе в сладък сън.

10. Не трябва да разтребваш разхвърляните от колегата ти из целия офис химикалки и листове.

11. Твоят колега едва ли отговаря с НЕ на всяко твое предложение.

12. Не трябва да му напомняш да се изпишка. Но дори да се заплесне и изпусне, не се налага ти да му чистиш.

13. Никой не те кара, като си свършиш работата, да почистиш целия офис и да сготвиш обед и вечеря за всички.

14. И още: работата, това е мястото, от което можеш да си тръгнеш и да си отидеш ВКЪЩИ.

Излиза, че офисът много прилича на рай! Така че на кого му е по-трудно – на мъжа, който работи, или на майката, която си стои вкъщи? Ако вземем предвид всичко, то жената с дете от 0 до 5 години работи 24 часа в денонощието, седем дни в седмицата, и то без право на отпуск!

Единственият, но много важен минус на работата е, че едва ли на колегата ти ще му хрумне да те прегърне през коленете, проникновено да те погледне в очите и нежно да ти каже:

„Ти си моята най-любима мама на света!“

Уроците, които научаваш като момиче и забравяш като майка

Всяка майка иска да предаде важните уроци, които е научила за живота си, на своята дъщеря. Понякога обаче се случва така, че със съзряването забравяме за важните неща.

Ето 12 от тях, които е добре дъщеричката ви да научи като малка и да запомни, когато порасне:

1. Вярвай на инстинктите си
Интуицията е изключително важен ветропоказател, тя ще ти даде вярната посока в 9 от 10 пъти. Когато порастваш обаче често забравяш този урок в стремежа си да се харесаш или вслушаш в някого. Важно е да не изневеряваш на това, в което вярваш.

2. Поемай рискове, но си давай сметка за последствията
Не се страхувай да направиш крачка напред, но бъди подготвена да паднеш.

3. Не позволявай на някого да ти казва, че не можеш да направиш нещо
Почти всеки стига да момент в живота си, в който започва да вярва, че не може да направи нещо. По различни причини – само момчетата тренират бокс, само слабите момичета носят бански, само мъжете учат за хирурзи. Този начин на мислене бързо може да се превърне в нездравословен мисловен модел, ако му позволиш. Не давай кормилото на своя живот на другите и не очаквай одобрението им за всичко.

4. Обичай свободно
Тежката истина в живота е, че сърца които не биват разбити не обичат никога. Затова не се страхувай да бъдеш влюбена.

5. Обичай тялото си
Отнасяй се с уважение към тялото си, то ти служи вярно и винаги се опитва да постигне оптимален баланс, за да се чувстваш добре. Затова му помогни като се храниш здравословно и тренираш спорт, който ти доставя удоволствие.

6. Това да се учиш от грешките си е по-добрият вариант, отколкото да избягваш рисковете
Тежките моменти в живота ни, както и грешките които допускаме са най-добрите ни учители. Не забравяй това никога, когато ти е трудно.

7. Винаги давай най-доброто от себе си
Не мисли, че не трябва да опиташ, ако няма да бъдеш най-добрата в нещо. Приеми, че ще има неща, в които не си добра, но това не трябва да те натъжава. Много по-добре е да опиташ и да опознаеш дадена възможност, отколкото след години да съжаляваш, че не си направила тази крачка.

8. Светът ще те промени, ако му позволиш
За никого не е тайна, че арената на живота е голямо изпитание. Агресия, лоши мисли, трудни моменти – приеми всичко това като изпитание, в което Вселената те тества. Това са миговете, в които правиш важен избор – дали ще бъдеш добър човек или не.

9. Признай си, когато не си права
Вероятно ще ти е трудно да преглътнеш гордостта си и да кажеш „Извинявай“, но ще се увериш, че тази думичка прави чудеса.

10. Сълзите не те правят слаба
Това да отричаш емоциите си е най-лошото нещо, което можеш да си причиниш, защото те остават в теб и работят негативно на подсъзнателно ниво. Затова, когато ти е трудно, просто си поплачи.

11. Времето може да лекува
Съществуват моменти в живота, в които сълзите няма да бъдат достатъчни. Тогава помни, че всичко се случва с някаква цел, няма нищо случайно. Просто ще го видиш от дистанцията на времето.

12. Не се връзвай твърде много на другите и не се взимай прекалено на сериозно
Винаги ще се намери някой, който да те критикува – не го възприемай лично. Всеки има собствена гледна точка, но никой не може да влезе в твоето съзнание и да разбере напълно защо постъпваш по даден начин. Не очаквай всички да се отнасят с теб, както смяташ че заслужаваш.

От друга страна не вярвай, че светът се върти около теб.
Може би светът на твоята майка се върти около теб, но тя е изключение.
10 неща, които бъдещите ми деца могат да очакват от мен



Когато се опитам да си представя бъдещето има едно нещо, което винаги присъства в него: голямо и щастливо семейство (Ако искате можете да ми се посмеете!). Никога не съм имала съмнения, които да поставят под въпрос възможността ми да отгледам собствени деца някой ден. Майка ми доста се е постарала с моето отглеждане и ми е помогнала с много „материал за размисъл“, що се отнася до майчинството и семейството.

Аз съм на 19 години и нямам намерение скоро да имам деца (Дишай спокойно, мамо!). Въпреки всичко, през годините изградих представата си за това каква майка бих искала да стана някой ден, когато порасна. Ето нещата, които искам бъдещите ми деца да знаят:

1. Винаги ще приемам вашите избори
Не ме интересува кого си харесвате, колко добри или лоши сте по математика или пък колко глезории ще ме карате да ви купувам. Ако искате носете Прада всеки ден – носете каквото искате и каквото ви кара да се чувствате уверени. Правете си пирсинги и татуси по тялото.
Има много по-лоши неща от това на този свят.

2. Няма да си пъхам носа там, където не ми е работа
Ще се постарая възможно най-малко да ви досаждам, но все пак ще ви питам дали сте си написали домашното, защото ще искам да показвате най-доброто от себе си. Знам колко досадно може да стане това, така че, извинявам ви се предварително.

3. Докато сте честни с мен, всичко ще е наред
Ако ми казвате истината, вероятността да постигате желанията и целите си е огромна. Все пак всички знаем колко е важно да останем при приятел/ка някоя нощ. Ще оценявам факта, че се чувствате достатъчно добре, за да ми споделяте съкровените си желания и да бъдете откровени с мен.

4. Прекалено много ще се тревожа и ще се грижа за вас
Разбира се, ще се интересувам от вашите проблеми, от онова, за което ме питате и за което ми казвате: „Това не го разбирам“ . Обещавам – винаги ще се старая да ви помагам. И със сигурност ще съм много разстроена, когато настъпи моментът, в които ще сте прекалено големи и готини, за да се мотаете насам-натам с мен. Ще преживявам болката ви от първата раздяла, така сякаш това се е случило с мен, защото когато вас ви боли ще ме боли и мен.

5. Ще се постарая да съм добра домакиня и ще се науча да готвя добре
Ключовата дума е опит. В момента готварските ми умения са на нулево ниво, но ще направя всичко по силите си, за да се науча. Но ако не успея, да знаете, че този пропуск ще бъде компенсиран с любов и много подаръци.

6. Никога няма да се наложи да поставяте под въпрос любовта ми към баща ви
В един свят, в който разводите са се превърнали в епидемия, обещавам да не ви се налага да гледате как родителите ви се разделят и да си мислите, че това е по ваша вина. Бъдете спокойни и знайте, че когато кажа „За добро или лошо“ наистина имам предвид точно това.

7. Ще ви оставя да се учите сами
Научете, че човека, който ви звъни посред нощ не е любовта на живота ви. Научете, че лоши неща се случват и ще се случват на добрите хора и че понякога животът не е честен. Научете, че приятелите, които наистина ви разбират са тези, които си заслужава да държим близко до себе си. Но това са неща, които вие сами за себе си трябва да откриете и на тях не би могъл да ви научи никой друг.

8. Винаги ще имам готови съвети, ако вие ми ги поискате, но ще ви давам нужното пространство да дишате. 
Но не забравяйте, че най-вероятно знам малко повече от това, което вие си мислите, че знам или от това, което си признавам, че знам.

9. Ще бъда изключително горда с вас
За двата ви гола по време на мача, за провала ви на концерта по цигулка, затова, че сте седнали по време на обяд до новото момче, затова, че отстоявате своето, пък и чуждото. Аз ще съм най-силната ви подкрепа и това е нещо, което не подлежи на никакво съмнение.

10. Ще ви отгледам в семейство, което оценява филмите на Дисни и мюзикълите, пътешествията, игрите на лед, топлия чай и още по-топлите прегръдки.
Ще искам да споделя с вас всички малки парченца от мен. Нямам думи да изразя колко нетърпелива съм да ви срещна един ден. Естествено, страхувам се, че няма да изживея нещата по вашите или моите очаквания, но поне мога да обещая тези 10 неща за сега и мисля, че те са достатъчно добри за начало.

10 причини, заради които си заслужава да бъдеш родител

Да бъдеш родител не е никак лека задача, особено на дете между 1 и 3 години. Това си е направо предизвикателство. Безкрайна смяна на настроенията, тръшкане, инат, неизчерпаема енергия, дни, в които ти иде да си скубеш косите,но малките магьосници имат невероятната способност да ни накарат да забравим всичко това за секунди, само и само да споделим тези скъпоценни моменти с тях.




1. Първите думички 
Едва ли има майка, която не се е развълнувала от щастие, чувайки заветното „мамо‘ о устата на своето дете. А това е само началото. С всеки изминал ден детето все по-смело експериментира с думичките и не спира да ни изненадва приятно.

2. Начинът, по-който ходи след събуждане 
Все още сънени, но вече готови за подвизи – това описание може би пасва идеално на всяко малко дете. А клатушкащата се, рошава фигурка в коридора е най-сигурния знак, че денят ще бъде прекрасен.

3. Да държиш ръката му в своята 
Едно чувство, което не може да се опише с думи, но всяка майка е изпитвала. Било то по време на разходка или пък небрежно протегната в леглото, малката ръчичка търси тази на мама, за да му даде сигурност, спокойствие и топлина. Нима не си заслужава?

4. Блясъкът в големите им, невинни очи 
Забелязвали ли сте как сияят от радост детските очи – вълшебно е. А вглеждали ли сте се в тях, когато се доближат близо до лицето ви, за да потъркат носле или челце във вашите – това е един от моментите, които никога не искате да свършват, нали?

5. Когато пеят и танцуват 
Само децата могат да се забавляват толкова истински – без срам и притеснение. Просто правейки това, което чувстват. За тях няма странни движение или фалшиви тонове, всичко е една красива игра, която само ни напомня колко много ги обичаме.

6. Когато имитират възрастните 
От съвсем малки децата са имитатори, а колкото повече порастват, толкова по-забавно става. Страхотно е да ги гледаш как хранят и обгрижват любимата си кукла или пък се опитват да „сготвят“ , изваждайки всички тенджери, чинии и чаши от шкафа. А когато включат и думите – всички се разтапят от умиление.

7. Смехът им 
Най-истинският и неподправен смях е детският. Те се смеят, само на това, което наистина е смешно за тях, смехът им идва от сърцето и цялото им същество грее … бъдете честни, нима дори 5 минути смях и усмивки, не заличават безсънните нощи, тръшкането и белите?

8. Радостта им от малките неща 
Удивително е как нещо съвсем малко – като паднало листенце или интересно камъче може да заинтригува искрено едно дете. Те могат да бъдат наши учители, защото в забързания свят на възрастните, често забравяме за красотата на малките неща и подценяваме тяхната стойност.

9. Енергията да учат нови неща 
Децата буквално попиват новите неща, за тях да помагат вкъщи не е досадно задължение, а повод за гордост, защото така се чувстват като пълноценна част от семейството. Гласувайте им доверие и не само ще получите малко отмяна, но и ще забележите голям скок в цялостното им развитие.

10. Начинът, по който казват „мамо“, когато са болни или уплашени 
Когато има гръмотевична буря или събуват кошмар, когато ги боли нещо или не се чувстват добре, когато имат нужда от прегръдка, на света има само един човек, който може да им помогне и това е „мама“. Просто защото обятията на „мама“ винаги са и ще бъдат най-сигурното място на света!

Десет начина да се свържем с детето си завинаги



Да имаш силна връзка с децата си е ключът към емоционалното здраве, към съпричастност, разбирателство и спокойствие у дома, но за да останем свързани с децата си в динамичното родителско ежедневие си е чисто предизвикателство. Трябва да бъдем много внимателни в отношенията си с децата докато са малки, ако искаме наистина да сме свързани в бъдеще, за цял живот.

Следващите десет начина за трайна връзка с децата изискват време и сериозно отношение, но в краяна сметка удовлетворението след години ще е по-голямо отколкото сме очаквали.

1. Изключете нещата, които ви разсейват.
Това не означава да не си отваряте мейла или да оставите прането неизпрано, но е добре така да разпределяте времето си, че всеки ден да ви остава време да обръщате внимание на децата си. Не е необходимо времето за това да е прекалено много и всеки ден. Възможно е да имате възможността да прекарате 10 минути днес, но е възможно и да отделите час в някой от следващите дни. Ключът е, да успеете наистина да фокусирате цялото си внимание в този период върху децата и да оползотворите пълноценно времето, което сте отделили.

2. Разберете какво кара децата да се чувстват обичани и им го давайте ежедневно.
Някои деца имат нужда от повече внимание, други пък имат нужда да чуват мили думи. Ако вашето дете е достатъчно пораснало, попитайте го за това какво го кара да се чувства обичано. Важно е да сте сигурни, че това, което детето ви казва е това, което мисли и чувства. Например, ако вашето дете има нужда да чува думи, с които да засвидетелствате чувствата си към него, бъдете изключително внимателни когато го критикувате. Разбира се, не е нужно да четете непрекъснато специализирана литература, за да накарате детето си да се чувства обичано. Доверете се на интуицията си и бъдете убедени в думите си, когато им казвате, че ги обичате. Казвайте им какво обичате в тях, кои техни качества ви карат да сте горди с тях, давайте им кураж и им помагайте да се изграждат като личности, така децата ще се привържат истински към вас.

3. Показвайте силен интерес към техните интереси.
Minecraft или One Direction може да не ви вълнуват въобще, но можете да бъдете изненадани от това, на което можете да се научите от детето си и от любопитните и интересни неща, с които е пълен света му.

4. Бъдете родител, с когото може да се разговаря.
Това означава да можете да изслушвате детето си без да правите прибързани изводи и да реагирате първосигнално. Всеки родител има склонност към това да се изказва още преди детето да е приключило с изречението. Често пренебрегваме техните чувства с изрази от типа: „Ооо, това не е чак толкова голяма драма.“, или даваме ненужни съвети, докато децата просто имат нужда да бъдат изслушани.

5. Прилагайте позитивният метод за дисциплиниране.
Отнасяйте се към децата си с капка авторитарност, за да запазите позицията си на водач и учител. Наказания като напляскване или да му дадете време за размисъл като го затворите в стаята, води до загуба на връзката ви с детето и не го учи как да се доказва и да разрешава проблемите си само, лишава го и от възможността да взима справедливи, логични решения в конкретни ситуации. Вместо с това, опитайте със здравословна доза съчувствие да запазите връзката с детето си и да успеете да го научите на най-важното – самоконтрол.

6. Играта има голяма сила, що се отнася до изграждане на връзката между деца и родители.
Гонете се в парка, тичайте през пръскачки и фонтани, правете си денс купони или пък се маскирайте и изиграйте някоя любима приказка. Децата дълго помнят такъв тип игри и смях с вас, а и това е един сполучлив начин да изградите силна връзка помежду си.

7. Направете ритуалите за показване на обич част от ежедневието ви.
Повечето хора си мислят, че вечер, когато детето си ляга, е времето за този ритуал, което до известна степен е така и изгражда силна връзка, но това съвсем не е единствената възможност. Можете да правите закуска заедно всяка сутрин, но незабелязано да пъхате листчета с шеги и закачки в кутията му за обяд . Има много подобни малки моменти от ежедневието ни, в които можем да оставим важното съобщение: „Обичам те.“ на най-различни места. И тъй като всичко има значение, това също е едно от най-значимите неща.

8. Разказвайте им семейни истории и истории от вашето детство.
Децата обожават да слушат за това какво е било по времето, когато вие сте били деца и какви сте били вие самите като малки. Това помага на децата да ви опознаят по-добре. По този начин те разбират, че вие не сте само мама и татко, а че сте и личност с история, което води до по-силна връзка помежду ви.

9. Започнете да си водите общ дневник.
Пишете един за друг редовно. Това дава възможност на детето да споделя неща, които не би могло да сподели очи в очи с вас, а пък е и един вид мемоар на детството му и нещо, което може да носи със себе си и когато порасне.

10. След разрив винаги протегнете ръка, за да може да се изгради отново връзката ви.
Ако сте се скарали, ако сте викали или сте били груби, поемете отговорност за грешката си и се извинете. Не допускайте помежду ви да тлеят лоши чувства. Търсете начини да разрешавате проблемите си възможно най-позитивно, доколкото е възможно, разбира се и в най-кратки срокове.

Мамина отмяна или как чистят децата?



Да превърнем децата си в съмишленици и помощници е безценно. Но как да постигнем това, има ли универсална рецепта… Едва ли? А и да има, май по-често се осланяме на интуицията си.

Аз си имам помощници двама – едно момче и едно момиче. Таткото и кучето не влизат в сметката. Да кажа кой е по-добрата „майчина отмяна“ – не мога или поне не с едно изречение. Сами знаете колко е опасно да генерализираме заключения, особено когато става дума за „домашните любимци“, за любимите деца исках да кажа.

Стараят се, откликват, според възрастта, желанието и моментното настроение и състояние на сложните си души, но по-често се скатават като уплашени котета някъде в детската си стая и чакат да премине „на мама бяса да лъсне и последната дъсчица от паркета до идеален блясък без помощта на мистър Пропър“ .

Преди време, когато Нико беше на 7, а сестра му почти на 4 реших, че е дошло време да започнат да си чистят стаята сами. Не, че някъде бях чела или учила нещо конкретно – по майчина интуиция, затова не смея да твърдя, че беше правилно и педагогически издържано. Но преди да се роди второто, първото беше много старателно и подредено, та затова реших, че с второто закъснявам.

Тогава бяха все още достатъчно малки и споделяха мирно и щастливо пъстрото си, малко, но уютно пространство, носещо гръмкото име „детската“. Детската всичко на всичко се случваше в заветните 12-тина квадрата и поради тази причина често само със силата на мисълта им се превръщаше в апокалиптично бойно поле, на което човек можеше на открие всякакви неща, преобладаващо момчешки. Не, че липсваха кукли  в този еклектичен и често плашещ с мащабите си панаир, но момиченцето ни дълбоко в себе си беше събрало бесовете на няколко момченца. Това не й пречеше, разбира се, да кокетничи и да „върти мили очички“ когато се налага или когато искаше да получи нещо на всяка цена, но като цяло беше „на дядо джаста-праста любимата внучка“. Той, нали разбирате, след две дъщери, жадуваше за момчета и едно явно не му беше достатъчно.

Та, една събота, тръгнах да излизам на пазар и реших, че моментът за тяхното общо покръстване в правата вяра на хората, чистещи сами „собственото си дворче“ е дошъл.  Преди да изляза показах откъде се включва и изключва прахосмукачката (естествено на по-голямото дете), връчих им една метла, лопата, парцала за прах и победоносно си обух обувките, непоколебима в решението си, че днес „няма да пипна нищо в тоя хаос“ (т.е. в детската).

Естествено пазарът се случи като в анимационните филмчета, в които несъществените моменти биват умишлено забързани. Та, така на бързи обороти каквото можах направих в магазина, слаломирайки между регалите и пълнех кошницата с доволно темпо, така че да не ме гледа касиерката с пренебрежение и се упътих към къщи, където мислите ми отдавна се бяха върнали.

Посрещна ме съмнителна тишина, която ме накара без никакво забавяне де се втурна в „детската“. А там, двете ангелчета с покълнали на главиците мънички рогца, видими единствено за мен, седят на килими и нещо кротичко си правят. Много ме усъмни тая мила картинка, но на пръв поглед всичко изглежда повече от добре.

Въпреки това щателно оглеждам цялата стая, стените, прозореца, рафтовете, с оня поглед на Мерил Стрийп от „Дяволът носи Прада“, пред който хора и предмети се вкаменяваха. Но, не откривам нищо нередно. Даже прахосмукачката е строена в антрето. Усъмнява ме малко цялата тая работа, но приемам нещата за напълно в ред засега и вадя сладоледа. После си пускаме любимият им „Хари Потър“, който гледаме за незнайно кой път, и ни е едно такова мило и сладко! И прекрасно!

Можело, значи!
На следващия ден тръгнвам да поливам цветята. В една от саксиите ми прави впечатление, че липсва част от пръстта. Огледждам наоколо – няма разпиляна пръст, паркетът -  чист, килимът също. Приемам, че саксията си е била и преди наполовина празна и се залавям с купчината нови задачи. Но, не съвсем, защото някъде в подсъзнанието ми си остава една кукичка, дето не ми дава мира и непрекъснато драска по въпроса – къде все пак е пръстта от саксията. Нали се сещате за рентгеновия поглед на приятелката Мерил. Влизам отново в стаята на децата, присвивам очи, сякаш това ще ми помогне да видя нещо невидимо и оглеждам сантиметър по сантиметър наоколо. Нищо.

Измъчвам се още няколко часа от родителска демокрация и примитивен семеен либерализъм, докато накрая не издържам и директно питам: „Тая саксия що е празна!“ В отговор получавам възможно най-невинния поглед, придружен от забързано мигане с най-дългите момчешки ресници, които можете да си представите (много верен индикатор за вина): „Не е празна!“

Не трябва ли тук да влезе въпросът „Коя?“,  а не използваната фраза, се питам и вече ми е ясно, че тези двамата нещо ме смотават.

И яко подпалвам! Как да не е празна като я виждам, че е празна, да не съм сляпа, корените на драцената си стърчат отвсякъде. А, той, нали е на мама чувствителния и раним син, пълни прекрасните си очета със сълзи. Което вече окончателно ме вбесява.

Рязко сменям тактиката и привиквам на очна ставка и дребното, което до момента се прави на напълно неразбрало  и се разсейва някъде извън територията на словесния ни конфликт. И отговорът идва бързо, но не безболезнено. Поне за някои, де!

„Миии, то такова, щото поухмачката бъймчи, и ние се боихме, а цветето падна, ама е цяло, цяло е, виж!“ Ококорвам се, защото трудно се разбирахме в ония години, заради това липсващо „р“ и задавам въпроса отново, ама с други децибели. Баткото вече търкаля по бузите си едри сълзи като маргарит, а дребното пери ръце като за „гуш“ и продължава – „… и като се боихме и то пайдна и аз да не викаш и ни се каяш“… прекъсвам я малко грубичко, щото съм припалила вече метлата и се готвя да излитам  и отново надигам: „И къде е пръстта?“, вече бях проверила в кошчето с боклук, не беше там. (Между другото доколкото  е възможно не прекъсвайте децата, когато се опитват да ви кажат нещо, важно е да ги оставяме да говорят, защото иначе никога няма де се научат да разказват свободно, а това е проблем в училище,  аз го научих малко късно, за съжаление!)

„А, пъстта лиии, ето, я бе, мамоу!“ – само дето „споко“ не ми вика и повдигайки килима почти до средата на стаята, дребосъкът му с дребосък, ми показва липсващото съдържание от саксията. Добре разнесена, че да не прави впечатление като се минавам отгоре, но и добре обрана по краищата, че да не подсказва, къде е скрита.

„И кой свърши тая „хубава“ (наблягам на думичката, че да разберат, че не е хубава) работа?“. И тук разбирам магията на това да си имаш по-голям брат: „Аз!“ вдига мокри ресници той, обаче на мен ми става ясно, че генераторът на идеята, за разлика от изпълнителя, няма никакво намерение да афишира открито участието си в замитащата мисия и бодро напуска терена, тананикайки си „Малкото пони, вятъра гони“. Дощява ми се да я догоня като вятър и да я й отнеса един по пухкавото дупе, но после ме напушва смях и повече ми се приисква да ги нагушкотя и двамата.

Трябваше да си призная, че ако не друго, бяха намерили сами решение на възникнал проблем. Вярно, не най-правилното, но все пак някакво. Дали щях да се сетя какво да направя ако бях на тяхно място, не знам, но от разстоянието на годините си, споделих с тях, че нямаше да крия пръстта под килима, а щях просто да я обера с прахосмукачката, така и така и тя беше пряк участник в случката, но те решили с метлата под килима.

Как да не си ги обичаш? А?
Та, така. Моите двама помощници свършиха първата си задача с прахосмукачка, метла, лопата и парцал – като лисицата с опашката и за малко без вина виновен щеше да го отнесе тоя, дето на хитрина се научи от по-малката си сестра.

И сега е така. Но още по-осъзнато и напълно отговорно. Обич ще да е някаква, защото откакто пораснаха, тя е готова на всичко за него и често му е параван за щуротиите, а той изглежда чат-пат се сеща за случки като тази и май тайничко й отмъщава, като я „накисва“, кога съзнателно, кога – не. Голяма са комбина, бих казала, направо опасна.

Надявам се обаче, че опитите със замитането са си останали там, в старата им обща детска стая, завинаги.

Моля, изхвърли боклука!


или защо децата не си падат по домашните задължения
Много често, когато коментираме взаимоотношенията с децата си, обръщаме специално внимание на взаимоуважението и демократичността в отношенията ни. Грижата за спокойния и хармоничен семеен живот е ангажимент на всеки от членовете на семейството. Въпросът за домашните обязаности съвсем логично се появява на дневен ред. Приучаването към домакински ангажименти естествено трябва да е съобразено с развитийните особености на детето. Още при съвсем малките деца се появяват едни или други домашни задачи, които се изпълняват под игрова форма. Да си събера играчките, да си подредя шкафчето, да помогна на мама да сложи млякото в пазарската количка … И всичко това се прави с удоволствие. Но времето минава, детето пораства и все по-малко очакваме помощ от него в домакинството на дома ни. Къде нещата се пречупват?

Както вече отбелязах отговорностите трябва да отговарят на индивидуалните и възрастовите особености на детето. Когато започвате да давате задачи на детето си се постарайте те да са му приятни. Например, голяма грешка – „Изхвърли мръсния памперс на бебето“, „Изплакни чиниите с остатъците от храни и ги сложи в миялната“ или любимото клише „Изхвърли боклука“. Съгласете се, че като за начало това са доста демотивиращи ангажименти и ако стартирате с тях единственото, което ще постигнете, е само детето ви никога повече да не посегне към домакински ангажименти!

Съобразявайте се с интересите на детето. Обича динозаври и джунгли – дайте му лейка и го помолете да се грижи за цветята у дома – „домашната джунгла“, да изтрива лапите на домашния любимец, когато се връща от разходка и да отговаря за купичката с вода, примерно. Детето ви обича да конструира и строи, сигурно добре би успяло да подреди шкафа с тенджерите една в друга. Когато някаква задача му хареса тя много по-лесно би се превърнала в негова отговорност. Както във всичко в живота и в детските домакински ангажименти е много важен баланса между удоволствие – отговорност, залитането в двете крайности не води до положителен резултат.

Помнете, че личният ви пример е залог за успех. Ако мама приготвя вечеря в кухнята, чисти с прахосмукачка или пък тате ремонтира нещо по дома, на детето ви също ще му се прииска да се включи. Ако има нещо у дома, което правите с неохота с нацупена физиономия и отвращение и вероятността детето ви да развие същата неприязън към този домакински ангажимент е голяма. Така че внимавайте с невербалните посланията, които давате. Освен това ще ви е много трудно да обясните на вашия малчуган защо трябва да си мие лъжичката от плодово кремче на мивката, след като вече сте му показали къде се слага тя в миялната машина. Ученето на детето да борави с различни домакински уреди крие малък капан. Постарайте се да бъдете по-изобретателни, когато обяснявате защо и двете умения са важни и избягвайте клишето „Хайде, хайде баба ти едно време все (еди-какво си) е ползвала“ . Как после да обясним на детето си нуждата от научно-технически прогрес и необходимостта да се развива и усъвършенства?!

Но да се върнем към домашните задължения! Когато детето има желание да опита, задължително му позволете, стига дейността да не носи риск за него. Оставете на детето достатъчно време да пробва определена дейност в комфортния за него ритъм, не го пришпорвайте. Нищо не се научава да се прави перфектно и отведнъж. Когато започваме да учим децата си на домашна работа е много по-важно да толерираме желанието, процеса, а не крайния резултат. Казваме „Браво!“ на инициативата, на желанието да пробва и резултата постепенно ще се подобри. Не се карайте за това, което се е получило накрая и не преправяйте пред очите на детето резултата от работата му. Това може да убие всяка мотивация. Ако критикувате нека да бъде след обстойна похвала, обективно и дори леко занижено.

Страхотна работа върши, когато въведем дежурство за определени дейности у дома и при това на детето първо се пада честта да оценява как са се справили мама и тате с определена задача. Така го учим обективно да оценява другите и му показваме модел как да приема критика по свой адрес.

Съществуват различни модели, графики и стратегии за приобщаване на детето към домашните ангажименти. Навярно всеки един от вас се сеща за няколко, които някога е прочел и пробвал или за такива, които носим от собственото си детство. Истината е, че до голяма степен те се определят и от индивидуалния ритъм на конкретното семейство. Но това, което не бива да забравяме, когато прилагаме всичко, което сме научили в нашето конкретно семейство са няколко базови елемента

Периодът от изпълнението до поощрението не бива да е твърде дълъг. Децата са нетърпеливи и лесно губят интерес.

Толерирайте по-скоро доброто желание и инициативата, без оглед на крайния резултат.

Мотивирайте положително, не отнемайте заслужените награди и привилегии.

Награждавайте предимно с положителна емоция и по-рядко с вещи. Но ако не можете да измислите нищо и шоколада върши работа.

Няколко съвета за майките на момчета



Всеки родител се грижи по свой начин за отглеждането и възпитанието на детето си. Майките обаче винаги се отнасят с повече внимание и настоятелност относно възпитанието. И докато при възпитанието на момичетата, те се доверяват преди всичко на интуицията си и обикновено се справят перфектно, с възпитанието на момчетата срещат някои затруднения.

Следващите съвети са насочени към повишаването на способността на майката да отгледа самостоятелно и щастливо момче. 

- Момчетата опознават света катерейки се по дърветата, прескачайки огради, разбивайки си носовете и разкървавявайки си колената. Не хабете излишно енергията си, да се съпротивлявате на това, защото неизбежно да се случи. Просто го приемете и чакайте да отмине. Заедно с разпраните панталони и ризи, калните обувки и разчорлените коси. Запазете спокойствие и не се разстройвайте излишно, особено ако раните не са за спешното отделение.

- Момчетата винаги имат енергия в излишък. Затова им подарете барабани, боксова круша, свободно пространство или им вземете куче за домашен любимец. Така момчето ще има прекрасната възможност да разтоварва излишната енергия, което е гаранция, че няма да изпадате в ситуации, в които да се чудите как да възпрете нервните му изблици.

- Научете го да помага на другите. Така момчето ще се научи, че освен да помага, ще може и да разчита на помощ от другите. По този начин ще запалите огънчето в сърцето му, което един ден ще порасне в голям огън, които ще освети целия му път напред. Бъдете пример за сина си – помагайте си взаимно и помагайте заедно на другите. Когато момчето ви вижда, че вие го правите, то по естествен начин ще възприеме този модел на поведение.

- Създайте му навици, с помощта на които да се самоусъвършенства. Това се отнася не само до спорта или музиката, но и за всичко останало в живота. Развивайки навиците му в детството, когато порасне тези навици ще са му от полза като възрастен мъж, които ще се справя с лекота с всичко в живота.

- Не оставяйте въпросът „защо“ без отговор. Търсете отговорите заедно, покажете на момчето си къде да търси и къде да намери отговорите. Нека не се страхува да пита баща си, баба и дядо, а когато порасне го научете как да търси информация в интеренет. Задавайте въпроси на своя син, така ще го провокирате да мисли логически и да развива интелекта си.

- Научете сина си да изразява чувствата си както и, че в това няма нищо лошо. Докато е бебе, момченцето може да крещи от отчаяние, да се крие от срам, да хапе от превъзбуда и да плаче от страх. Обяснете му, че всичко това са емоции, които тялото може да контролира, стига съзнанието да е научено как. Така един ден когато порасне вашето момче ще може да прави разлика между гняв и срам, между разочарование и мъка, и ще може да контролира емоциите си и да ги изразява адекватно. 

- Изключете телевизора, видео игрите, телефоните и излезте навън с момчето си. Играйте заедно, вгледайте се в детето си, говорете си, споделяйте емоциите си. В началото може да е трудно, но опитвайте. Един ден ще се уверите колко добре ви се получава.

- Не се страхувайте да му показвате, че се радвате на неговите успехи. Бъдете най-големия фен на детето си. Стимулирайте самочувствието му по всякакъви начини, за да расте уверено и самостоятелно момче. Добре е да знае, че до себе си във ваше лице, ще има човек, на който винаги да разчита.

- Научете сина си да почиства след себе си, да готви някои прости рецепти, да си пере чорапите и да си сгъва ризите. Може и да не му се наложи да прави това никога в живота си, но един ден приятелката или съпругата му ще ви бъде благодарна.

- Научете го да чете книги. Започнете заедно. Децата се научават да четат в скута на родителите си. Те се учат от онова, което виждат – ако едно дете вижда родителите си да четат, то и детето ще започне да чете. Разкажете му за своите любими заглавия и герои. Обяснете му защо е важно да се чете, обсъжда и коментира. Научете сина си да изразява своята гледна точка, да умее да я защитава, използвайки смело въображението си, но и да се аргументира адекватно.

- Разкрийте му красотата на музиката и танците – те са универсален език, разбираем за всички. Ритъмът поражда непринуденост и подпомага хармоничното развитие на всяка личност.

- Опитвайте се да го запознавате с хора, които да са пример за него. Да са добри хора, да са умни, смели, талантливи и най-вече честни. Запознайте го с живота и творчеството на велики писатели, пътешественици, откриватели, учени, художници, композитори. Разказвайте на сина си как те са живели и какво им е струвало да постигнат успехите си.

- Научете сина си на добри обноски. Да казва „Благодаря“ и „Моля“, да подава ръка на момичетата, да предлага помощ на по-възрастните жени, да отстъпва място в обществения транспорт. Казвайте му, че това ще е неговия личен принос света да стане едно по-добро място.

- Покажете му нещо, в което да вярва. Дори да не таи в себе си страх и безпокойство, болка и скръб, всеки човек трябва да има вяра в нещо, за което да се залови ако в даден момент почувства слабост. Ако един ден се почувства самотен това ще му помогне да се измъкне от дупката и да продължи напред.

- Научете го, че трябва да е много внимателен и нежен към бебетата и малките деца, към беззащитните животни, към растенията и към чувствата на другите хора.

- Научете своя син, че в живота ще се случва и да губи. Дори най-добрите играчи понякога губят. Често родителите се опитват да предпазят децата си от внезапните обрати в живота, но понякога трябва да бъдат оставени да преодоляват спънките сами. Важно е да не се отказват.

- Предоставяйте възможността таткото да се включва активно в процеса на отглеждане на своето дете още от самото начало. Един ден тяхната връзка ще укрепне, а бащата ще има възможността да съветва своя син по най-важните въпроси от живота. Вие винаги ще бъде любимата и единствената майка, но за всяко момче бащата е много специален човек, който знае отговорите на всички въпроси.

- Научете го да строи замъци. Достатъчни са няколко стола, одеяла, възглавници и само за минути в хола ви ще се появи „Пещерата на чудесата“. Важно е детето да расте с вяра в чудеса.

- Някои родители смятат, че момчетата не се нуждаят от прегръдки и целувки. Това изобщо не е така. Винаги когато имате тази възможност целувайте и прегръщайте своето момче. Така то ще израсне внимателен и благороден човек. Да бъде чувствителен един мъж съвсем не е порок, затова не се притеснявайте да го дарявате с нежност и любов.

- Не забравяйте, че когато постига своите малки или по-големи успехи в живота, вашият син винаги ще търси одобрението ви. Давайте му го безрезервно.

- Един ден вашият син ще поеме по своя път пораснал и самостоятелен, а вие ще продължавате да сте негова майка, но въпреки това не е нужно да сте неотлъчно до него. Приемете, че е научил достатъчно от вас. Той винаги ще ви носи в сърцето си и ще следва вашите уроци, преподадени с търпение и любов.

7 съвета за възпитанието на момичетата



Раждането на момиче обикновено вещае изпълването на дома и ежедневието ни с всякакви малки, розови дрънкулки, миниатюрни роклички, красиви аксесоари, но и с много въпроси и тревоги.

Всяка стъпка, която вие като родители предприемате може да се окаже от съществено значение за развитието на малката ви принцеса, както и за бъдещето й като цяло.

Отглеждането и възпитанието на децата, и в частност на момиченцата става много по-лесно когато се води от определени правила. Ето седем, които може би ще са от полза на повечето родители на момиченца.

1. Всяко момиченце от най-ранна възраст трябва да расте със самочувствието, че е красиво.
Съмненията по отношение на тяхната външност, привлекателност и обаятелност може да доведе до неуспехи в личен план на по-късен етап от живота им. Независимо колко е изящно и красиво вашето момиченце, основната ви задача като родители е да му създадете усещането, че по е красиво, неповторимо и уникално.

Изтъквайте положителните й качества е оставете недостатъците на заден план, защото всеки има уникални характеристики на своя чар и от най-ранна възраст трябва да ги осъзнае и да се научи да ги цени. Само тогава и околните ще ги забележат и ценят.
Насърчавайте своята малка принцеса да се грижи за външния си вид от рано – за дрехите, косата, зъбите.
Подтиквайте я да спортува – плуване, аеробика, гимнастика са спортове, които развиват тялото хармонично и възпитават постоянство и упоритост и учат на търпение и дисциплина. Наред с това са средство за поддържане на добрата физическа форма и красотата.

2. Момиченцето трябва да чувства, че е обичано, че е любимо.

Обратно на схващането, че момчетата не се нуждаят от ласки и нежни думи, за момичетата повечето специалисти препоръчват момичетата да бъдат обсипвани с комплименти непрекъснато. Това е така и според много родители, които не се притесняват да показват чувства на любов и привързаност. Ако едно малко момиче е лишено от подобни изрази, като тийнейджър има вероятност да се затвори в себе си или да търси съзнателно любов извън дома твърде рано.
Всяка дъщеря има огромна нужда да чувства, че е обичана. Това ще й помогне един ден да различи успешно истинската от фалшивата любов, това е й ключът към личното й щастие. Затова е от съществена важност обичта, която получава малкото момиченце да е от двамата родители – от майката, но и от бащата.

3. Момичетата трябва да се научат да бъдат предпазливи.

Жената е пазителката на семейното огнище. Ако тя е получила своите уроци като малка и знае правилата за безопасност в детството си, със сигурност като по-голяма ще може да разпознава безпогрешно правилните хора и ситуации. Разбира се, не е нужно децата да бъдат излишно сплашвани и тревожени. Достатъчно е да ги възпитате да не са прекалено доверчиви.

4. Момиченцата са ангели-хранители.
Всяко момиченце трябва да знае, че един ден всички ще очакват от нея да се грижи за другите, да бъде мила, грижовна, внимателна и състрадателна. Оставяйте малката си дъщеричка да се грижи за домашния любимец, да помага на по-слабите от нея, за по-малките си братче или сестриче и дори за вас.

5. Момиченцата са малки госпожици.

Те обичат да са около майките си, затова е лесно да се научат на основните умения за всяка жена – да подреждат, да готвят, да шият. Всичко, което умее да прави майката, може лесно да бъде предадено на дъщерята. Не й отказвайте помощ, когато ви помоли за нея и винаги се отзовавайте на нейните въпроси.

6. Възпитайте я да бъде оптимист.

Момичетата се развиват физически по-рано от момчетата, затова и в прогимназията обикновено те са лидери. В тази възраст подкрепяйте дъщеря си и я поощрявайте да следва интересите си, а също и да развива лидерските си качества. Не забравяйте да я хвалите, когато има повод за това.

7. Помогнете й да развива личността си.

Това не е лесна задача, но е напълно постижима с постоянство и вяра в качествата, които има вашето момиченце. Поощрявайте я да се занимава с любимите си училищни предмети, спорт или хобита и в никакъв случай не се опитвайте да прекроявате интереси й, само защото вие сте решили да ходи на уроци по математика, вместо желаните от нея занимания с танци и музика. По-добре я подкрепете, вместо да се противопоставяте, защото това само ще я отчужди от вас, а един ден така или иначе ще направи онова, което иска и е решила.

И най-важното – всяко момиче може да порасне истинска принцеса, може да си няма замък и кристални пантофки, но ще има любов и добрина в сърцето си, а това е най-голямото богатство.
Българската майка търси нови, алтернативни пътища за връзка с детето си


.
От ранна възраст Росица Божкова проявява интерес към източните практики и езотерични учения в търсене на смисъла на човешкия живот. Пътят и преминава през различни и многообразни опитности и учения, отвежда я в Индия, Тайланд, Египет, Перу, и Мексико, среща я с необикновени хора, просветлени учители, шамани и Посветени, като допълва необикновения пъзел, разкриващ духовният смисъл на човешкото съществуване. В професионалния си живот успява да следва сърцето и мисията си, като се води от девиза „Живей себе си“, вдъхновявайки много хора да открият и да последват собственото си предназначение. От години работи и в полето на пренаталното възпитание и подготовка на жената за раждането и осъзнатото майчинство.

Професионален път: Завършва магистърска степен по българска филология и психология, както и двегодишен курс за йога инструктори към НСА. Има допълнителни сертификати по хипнотерапия, Soul Detective work, завършила е двегодишен курс по метода на семейните констелации, като непрестанно обогатява своята опитност и професионално развитие на семинари и обучения, както в страната, така и в чужбина. Основател и управител на студио за себеразвитие Янтра, съвместяващо духовните учения с практическата проява и с грижа и насоченост към нуждите на бременните майки в очакване на Новия Живот, който идва.

Предлагаме ви интервюто на Първите7 с нея.

1. Като майка на три деца, смисълът на живота за вас е…
Да се научим да го живеем с любов и благодарност.

2. Какво е онова, което отличава майките в България от онези в страните, които сте посещавали – Индия, Бали,Тайланд, Перу и Мексико, Египет. Това са срещи с хора от три континента, и толкова различни от нашето светоусещане.
Всеки континент, всяка култура имат различни представи и традиции за отглеждането и възпитанието на децата си. В много от страните от тъй наречения Трети свят, отглеждането е въпрос на оцеляване, в реалния смисъл на думата. Там децата се включват в семейния живот, като по-големите отглеждат по-малките, учат се още от малки на работа, за много от тях училището е привилегия, но въпреки трудностите и оскъдицата, очите на децата светят. В многото си пътувания забелязах, че колкото една страна е по-богата, толкова сякаш по-угаснали са погледите на децата, толкова по-недоволни и неудоволетворени изглеждат те.

Хиперактивността и агресията са сякаш запазена марка за западните общества, в които грижите за децата още от най-ранна възраст се поемат от институциите, за да може родителите да работят. Първо работата , после личния живот, това са приоритетите. Докато за „развиващия се свят“ е обратното. В много то тези страни ясли и детски градини няма. Децата под училищна възраст се отглеждат от голямото семейство заедно, така, както е било и при нас в патриархалния модел и в съответствие с ценностите на общността.

Струва ми се, че днес майките в България са доста объркани. Това голямо семейство, което някога е представлявала българската патриархална задруга, вече не съществува и съответно, майката е принудена да търси ясли и детски градини, за да може да работи и да помага в издръжката на семейството си. Знае се, че до три годишна възраст, детето е добре да бъде с майка си, но колко жени могат да си позволят това? А колко могат наистина да отделят време за активно общуване и игра с децата си?

Прекрасно е, че напоследък българската майка търси нови, алтернативни пътища за връзка с детето си, чете, образова се, експериментира. Днес вече знаем колко е важно да проявяваме любов към децата си, физически да ги докосваме и прегръщаме и да изразяваме любовта си към тях, защото от отношението на майката към детето зависи отношението на детето към себе си, когато порасне.

3.Какво представлява „осъзнатото майчинство“?
Десетки хиляди години раждането на деца е било за повечето хора начин да увеличат работната ръка в рода или продажна стока и децата са били третирани като неравностойни, безгласни и безправни. „Целувай едно дете само когато спи“ е пословичният принцип, който е отглеждал поколения наред в нашата история. А когато едно дете не получи любов като малко, то се затваря, става недоверчиво, мнително, откъснато от чувствата си и от своя страна, когато стане родител, то няма какво да даде на децата си, освен от същото, което е получило. Липсата на любов и разбиране към децата, липсата на истински ценности, които да им предложим, е предпоставка за по-късната безпътица, арогантност, безчувственост и депресивност на едно консуматорско общество на цяла една планета. Този механизъм е време да бъде трансформиран, за да може човешкият род да се придвижи към едно ново състояние на съзнанието и това е крайно необходимо в днешно време, когато Земятаима нужда от нашето събуждане, осъзнаване и ново отношение към нея.

Така че, когато работим за връзката със своето дете, за осъзнатото родителство, ние помагаме на планетата по най-добрия начин за нейното бъдеще.

4.Може ли, според вас, българката да приеме вашия основен житейски принцип „Живей себе си“ и да го приложи в живота си?
„Живей ЗА себе си“ е много различно от „Живей Себе си“ и е добре да се прави разлика. Под „Живей Себе си“ имам предвид човек да открие уникалното си предназначение и да го следва. Всеки от нас е роден с уникална генетична програма, която не се повтаря, с астрологична карта, в която са видими специфичните дарби, таланти, че дори и слабости . Когато вървим под каноните на „трябва“, „защото така казват хората“, защото е престижно, защото така правят всички, рискуваме да изживеем живот, който е да угодим на всички, но не и да изживеем това, за което сме дошли. А аз вярвам, че всеки от нас е тук със „специална поръчка“ и е въпрос на осъзнаване, да я осъществим.

Когато „живеем себе си“ сме истински, свързани със смисъла, с ценностите си, с източника на удовлетворение и радост. Тогава можем да даваме на децата си от същото. Иначе им даваме фрустрация, неудовлетвореност, гняв.

5.А пренаталното възпитание?
Пренаталното възпитание може да се каже, че стои в началото на осъзнатото родителство. По време на бременността с преживяванията на майката детето учи своите първите модели на реакция и възприятие. Когато майката съзнателно работи над тях, тя прави това и за двамата. Например, ако преживява радост и спокойствие, е напълно вероятно да има радостно и спокойно бебе. По тази логика, през преживяванията, майката може да дарява детето си с различни качества и те да станат част от неговия бъдещ характер.

6.Бихте ли споделили с нас някои от основните правила и принципи, които всяка бъдеща майка е добре да следва в очакване на своето бебе.
Основното е : всяко преживяване на майката е и преживяване на бебето. Колкото по-позитивни моменти се случват в живота заедно, по време на бременността, толкова по – добре – създавайте ги без да чакате специална причина! Предпазвайте се от негативния информационен поток , доколкото е възможно – подбирайте филмите, книгите, ограничете телевизията, заменете я с вдъхновяваща литература, музика, занимавайте се с изкуство. Говорете на бебето, пускайте му музика, нека то се чувства желано и обичано! Включете и бащата в този процес.

Преди години създадох специален диск „Релаксация за Носещите живот в себе си“, чието предназначение бе да подпомогне бъдещата майка в нейния вътрешен път към своето бебе и да и подсигури преживявания, които да и дадат спокойствие и радост. Релаксацията и медитацията са прости, но ефективни инструменти, които всяка една жена може да овладее и приложи с несравнима полза за себе си и бебето си. Сега подготвям освен специална книга с упражнения и нови аудио програми, които да обогатят пренаталното общуване и преживявания.

